Osun 2022: Tsohon minista ya nemi shugaban PDP ya yi murabus kan tsayar da Adeleke takara ▷ Legit.ng
Osun 2022: Tsohon minista ya nemi shugaban PDP ya yi murabus kan tsayar da Adeleke takara
4 days ago 1929 views by Aminu Ibrahim
- Sanata Akinlabi Olasunkanmi ya fadawa shugaban PDP na jihar Osun, Soji Adagunodo da jigo a jam'iyyar Diran Odeyemi suyi murabus daga kujerunsu
- Olasunkanmi ya zargi mutanen biyu da saba dokar jam'iyyar yayin da suka bawa Sanata Adeleke tikitin takarar gwamna a 2022 ba tare da hamayya ba
- A martaninsa, Odeyemi ya ce Olasunkanmi tsohon dan siyasa ne da aka dena yayinsa wanda bai fahimci kudin tsarin mulkin jam'iyyar ba
Tsohon Ministan Cigaban Matasa kuma Jigo a Jam'iyyar Peoples Democratic party (PDP) a jihar Osun, Sanata Akinlabi Olasunkanmi, ya bukaci shugaban jam'iyyar na jihar, Soji Adagunodo da Mataimakin Sakataren Yada Labarai na Jam'iyyar na Kasa, Diran Odeyemi suyi murabus.
Wakilin Legit.ng a Osun, Sola Adetona ya ruwaito cewa tsohon ministan ya yi wannan jawabin ne a ranar Alhamis 11 ga watan Yuli yayin da ya ke martani kan zaben Sanata Ademola Adeleke a matsayin dan takarar gwamna na jam'iyyar a 2022 ba tare da hamayya ba.
DUBA WANNAN: Yanzu-yanzu: Jonathan ya roki wata alfarma ta musamman a wurin gwamnatin Buhari
An ruwaito cewa wasu shugabanin jam'iyyar ta PDP ne suka zabi Adeleke a matsayin dan takarar gwamnan jam'iyyar yayin taron addu'a da aka shirya a kauyen su Adeleke, Ede.
Adeleke dai ya sha kaye ne a hannun Gboboye Oyetola na jam'iyyar APC bayan an gudanar da zaben raba gardama a jihar.
Adeleke ya kallubalanci nasarar Oyetola a kotu inda daga karshe kotun koli ta tabbatarwa Oyetola na jam'iyyar APC nasararsa a kwana kwanan nan.
A yayin da ya ke mayar da martani murabus da aka nemi ya yi, Odeyemi ya ce Olasunkanmi tsohon jigo a siyasa da aka dena yayin sa.
Ya ce Olasunkanmi ya yi kuskure na neman suyi murabus saboda kawai sun hallarci taron addu'a a gidan Adeleke da ke Ede a ranar Talata 9 ga watan Yuli.
Odeyemi ya ce idan da tsohon ministan ya san gaskiyan abinda ya faru, da ya gane cewa ba shugabanin jam'iyya na jihar bane suka bukaci a tsayar da Sanata Adeleke kuma ba shugabanin jam'iyyar na jiha suka goyi bayan hakan ba, Hasali, umurnin ya zo ne daga wani shugaban jam'iyyar a matakin tarayya da ke da ikon bayyana ra'ayinsa a irin wurin taron siyasa.
Sabbin ministoci: Ina fuskantar matsin lamba mai tsanani - Buhari